Din il-ġimgħa kienet waħda sinifikanti f'dawk li huma sejħiet għall-konsulenti jew, kif inhuma magħrufa aħjar, professuri fid-Dipartiment tas-Saħħa. Fil-fatt, f'ġimgħa waħda biss ħarġu ħames sejħiet għal konsulenti li huma meħtieġa f'setturi differenti, fosthom persuni speċjalizzati fid-dijabete, il-kardjoloġija u l-oftamoloġija. Ir-riżorsa umana fl-isptarijiet hija riżorsa imprezzabli, li ta' kuljum qed tara n-numri jiżdiedu. F'kumment li ta l-Ministru għas-Saħħa Chris Fearne qal li dawn se jkomplu jżidu man-numru dejjem jikber ta' konsulenti. Fil-fatt, din is-sena diġà kienu ħarġu numru ta' sejħiet oħra, biex b'hekk kellna total ta' 13-il sejħa għal konsulenti, bi wħud minnhom li diġà bdew jagħtu s-servizzi tagħhom lill-pazjenti. Il-Ministru qal li fil-ġimgħat li ġejjin se jkunu qegħdin joħorġu aktar sejħiet. Il-konsulenti u speċjalisti mhumiex l-uniċi professjonisti li qegħdin jiżdiedu drastikament fil-qasam tas-saħħa. Fil-fatt, in-numru ta' infermieri qiegħed jiżdied ukoll. Fl-2012, in-numru ta' infermieri mad-Dipartiment tas-Saħħa u fid-djar tal-anzjani tal-Gvern kien ta' 2,700. Dan in-numru żdied għal 3,132 fl-2015. "L-investiment fil-qasam tas-saħħa huwa kruċjali. Dan il-Gvern qiegħed jaħdem fuq investiment fl-isferi kollha tiegħu. Għandna investimenti multimiljunarji bil-proġetti tal-Isptar ta' Għawdex, l-Isptar San Luqa u l-Isptar Karen Grech. Investiment f'apparat mediku fejn fl-aħħar jiem rajna fost oħrajn il-wasla ta' CT scanner ġdida fl-Isptar Mater Dei. Iżda fuq kollox biex is-servizz tagħna jibqa' jingħata u jkun tal-ogħla livell ma jonqosx is-servizz uman u s-sejħiet li ħarġu din is-sena huma xhieda li anke f'dan il-qasam qegħdin ninvestu," qal Fearne.